ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ 

  ------------------------------- ----------- ----------- ----------- -------- --------
  (หน่วย : พันบาท)                                                               

                                  2560        2559        2558                 

  งบการเงินโดยสรุป                                                               

  รายได้รวม                        1,584,015   1,620,160   1,531,291            

  รายได้ค่ารักษาพยาบาล               1,547,838   1,585,501   1,500,514            

  กำไรขั้นต้น                        231,378     300,307     288,470              

  กำไรสุทธิสำหรับปี                   127,867     182,538     160,211              

  สินทรัพย์รวม                       1,756,979   1,712,711   1,551,709            

  หนี้สินรวม                         300,808     279,028     222,132              

  ส่วนของผู้ถือหุ้น                     1,456,171   1,433,683   1,329,577            

  อัตราส่วนทางการเงิน                                                             

  อัตราส่วนสภาพคล่อง                                                              

  อัตราส่วนสภาพคล่อง (เท่า)           3.23        3.22        3.52                 

  อัตราส่วนสภาพคล่องหมุนเร็ว (เท่า)     3.04        3.06        3.31                 

  ระยะเวลาเก็บหนี้เฉลี่ย (วัน)          16.36       14.75       15.70                

  ระยะเวลาขายสินค้าเฉลี่ย (วัน)        11.13       9.93        10.24                

  ระยะเวลาชำระหนี้ (วัน)             20.89       20.09       20.04                

  อัตราส่วนความสามารถในการทำกำไร                                                 

  อัตรากำไรขั้นต้น (%)                14.95       18.94       19.22                

  อัตรากำไรสุทธิ (%)                 8.07        11.27       10.46                

  อัตราผลตอบแทนผู้ถือหุ้น (%)           8.85        13.21       12.47                

  อัตราส่วนประสิทธิภาพในการดำเนินงาน                                                

  อัตราผลตอบแทนจากสินทรัพย์ (%)       7.37        11.18       10.66                

  อัตราส่วนวิเคราะห์นโยบายทางการเงิน                                                

  อัตราส่วนหนี้สินต่อส่วนของผู้ถือหุ้น (เท่า)  0.21        0.19        0.17                 
  ------------------------------- ----------- ----------- ----------- -------- --------

14. การวิเคราะห์และคำอธิบายของฝ่ายจัดการ (Management Discussion and Analysis
: MD&A)

ผลการดำเนินงาน และความสามารถในการทำกำไร

รายได้จากการประกอบกิจการโรงพยาบาล

  รายได้ค่ารักษาพยาบาลรวมของโรงพยาบาลทั้งสองแห่งปี 2560 เท่ากับ 1,547.84 ล้านบาท
  ลดลงจากปี 2559 เป็น 37.66 ล้านบาท หรือ 2.38%
  เป็นผลจากรายได้ค่ารักษาพยาบาลทั่วไปที่ลดลง 28.14 ล้านบาท หรือคิดเป็น 2.40%
  และรายได้จากโครงการประกันสังคม ที่ลดลง 9.52 ล้านบาท หรือคิดเป็น 2.30%

รายได้อื่น ๆ

  รายได้อื่นๆ ของปี 2560 เท่ากับ 36.18 ล้านบาท เพิ่มขึ้นจากปีก่อน 1.52 ล้านบาท คิดเป็น
  4.20% มาจากดอกเบี้ยรับจากการลงทุน รายได้จากการให้เช่าพื้นที่ให้บริการต่างๆ

ต้นทุนค่ารักษาพยาบาล

  ต้นทุนค่ารักษาพยาบาลและค่าใช้จ่ายในการบริหารรวมทั้งสองโรงพยาบาล
  (รวมค่าเสื่อมราคาและค่าตัดจำหน่าย) ของปี2560เท่ากับ 1,425.55 ล้านบาท
  เพิ่มขึ้นจากปีก่อน 32.19 ล้านบาท คิดเป็น 2.31%

  โดยแบ่งเป็นค่าใช้จ่ายส่วนของต้นทุนค่ารักษาพยาบาล ที่เพิ่มขึ้น 31.25 ล้านบาท
  ซึ่งสาเหตุหลักมาจากการปรับโครงสร้างค่าตอบแทนบุคลากรทางการแพทย์สูงขึ้นและค่าอุปกรณ์คอมพิวเตอร์สำหรับการรองรับระบบปฏิบัติการใหม่ของโรงพยาบาลซึ่งเริ่มติดตั้งใหม่ทั้งระบบการให้การรักษาพยาบาลและระบบการบริหารจัดการในปี
  2560

  ในขณะที่ค่าใช้จ่ายในการบริหาร ที่เพิ่มขึ้น 0.94 ล้านบาท
  ส่วนใหญ่มาจากการปรับเงินเดือนและสวัสดิการค่าตอบแทนของบุคลากรประจำปีส่งผลให้กำไรก่อนหักดอกเบี้ย
  ภาษี ค่าเสื่อมราคาและค่าตัดจำหน่าย (EBITDA) ของบริษัท เท่ากับ 218.07 ล้านบาท
  ลดลงจากปี 2559 เท่ากับ 70.68 ล้านบาทคิดเป็น 24.48% และอัตรากำไรก่อนหักดอกเบี้ย
  ภาษี ค่าเสื่อมราคาและค่าตัดจำหน่าย (EBITDA Margin) ของบริษัทเท่ากับ 13.77%
  เปรียบเทียบกับ 17.82% ในปี 2559

ดอกเบี้ยจ่าย

ปัจจุบันบริษัทฯ ไม่มีภาระหนี้สินเงินกู้ทุกประเภท จึงไม่มีภาระดอกเบี้ยจ่าย

ภาษีเงินได้

  ภาษีเงินได้นิติบุคคล ของปี 2560 เท่ากับ 30.60 ล้านบาท ลดลง13.67ล้านบาท จากปี 2559
  หรือคิดเป็น 30.88% ซึ่งเป็นรายจ่ายที่ผันแปรตามกำไรของบริษัทฯ

กำไรสุทธิสำหรับปี

  ในปี 2560 บริษัทฯ มีกำไรสุทธิ 127.87 ล้านบาท ลดลงจากปีก่อน 54.67 ล้านบาท
  หรือคิดเป็น 29.95% และมีกำไรต่อหุ้นขั้นพื้นฐานของปี 2560 เท่ากับ 0.85 บาทต่อหุ้น

กำไรเบ็ดเสร็จรวมสำหรับปี

กำไรเบ็ดเสร็จรวม ของปี 2560 เท่ากับ 116.67 ล้านบาท ลดลงจากปีก่อน 69.66 ล้านบาท
คิดเป็น 37.39% เกิดจากกำไรสุทธิที่ลดลงจากปีก่อน 54.67 ล้านบาท
และมีการตีมูลค่ายุติธรรมของหลักทรัพย์เผื่อขาย - บมจ. กรุงเทพดุสิตเวชการ ที่ปรับมูลค่า
รวมทั้งภาษีเงินได้เกี่ยวกับรายการที่อาจถูกจัดประเภทรายการใหม่ลดลงจากปีก่อน 15.47 ล้านบาท
และจากการปรับปรุงการจัดประเภทใหม่ของผลขาดทุนจากการประมาณการตามหลักคณิตศาสตร์ประกันภัย
รวมทั้งภาษีเงินได้ที่เกี่ยวกับรายการที่จะไม่ถูกจัดประเภทใหม่เพิ่มขึ้นจากปีก่อน จำนวน 0.48
ล้านบาท

ความสามารถในการบริหารทรัพย์สิน

ฐานะการเงิน

สินทรัพย์

  ส่วนประกอบที่สำคัญของสินทรัพย์ที่มีการเปลี่ยนแปลงที่เป็นนัยสำคัญ และคุณภาพของสินทรัพย์ ณ
  วันที่ 31 ธันวาคม 2560 มีดังนี้

-   เงินสดและรายการเทียบเท่าเงินสด 466.58 ล้านบาท เพิ่มขึ้นจากปีก่อน 273.75 ล้านบาท
    ซึ่งเป็นไปตามกระแสเงินสดที่ได้มาและใช้ไปสุทธิและจากการลงทุนในกองทุนรวมตราสารรัฐตลาดเงินที่มีสภาพคล่องสูง

-   ลูกหนี้การค้าสุทธิ 75.08 ล้านบาท เพิ่มขึ้นจากปีก่อน 5.85 ล้านบาท
    ซึ่งเป็นลูกหนี้การค้าปัจจุบันที่ยังไม่ครบกำหนดชำระและอยู่ในเงื่อนไขการชำระหนี้ของบริษัทฯทั้งสิ้น
    โดยมีระยะเวลาเก็บหนี้เฉลี่ย 16 วันซึ่งลูกหนี้เหล่านี้ล้วนเป็นลูกหนี้ที่มีคุณภาพ
    ทั้งจากหน่วยงานภาครัฐ บริษัทประกันภัยบริษัทประกันชีวิต
    และบริษัทที่มีสัญญาส่งตัวพนักงานมารักษากับโรงพยาบาล ทั้งนี้บริษัทฯ
    ได้มีการพิจารณาทบทวนการตั้งค่าเผื่อหนี้สงสัยจะสูญและการตัดหนี้สูญ เป็นประจำทุกไตรมาส
    ตามมาตรฐานการรายงานทางการเงินที่ได้กำหนดไว้

-   เงินลงทุนระยะยาวจัดเป็นหลักทรัพย์เผื่อขาย ได้ลงทุนในหุ้นทุน บมจ. กรุงเทพดุสิตเวชการ
    โดย ณ สิ้นปี 2560 บริษัทฯ ได้บันทึกบัญชีตามราคายุติธรรม เป็นเงิน 139.33 ล้านบาท

-   สินค้าคงเหลือ 44.97 ล้านบาท เพิ่มขึ้นจากปีก่อน 9.62 ล้านบาท เพื่อใช้รองรับปริมาณคนไข้
    ทั้งโครงการตรวจสุขภาพและโครงการประกันสังคมที่มีผู้ประกันตนสูงขึ้นอย่างต่อเนื่องซึ่งบริษัทฯ
    พิจารณาแล้วว่าสินค้าคงเหลือทั้งหมดเป็นสินทรัพย์ที่มีคุณภาพ มีการหมุนเวียนเบิกจ่ายตลอดเวลา
    โดยมีระยะเวลาขายสินค้าเฉลี่ย 11 วัน
    จึงไม่จำเป็นต้องตั้งค่าเผื่อสินค้าเสื่อมสภาพหรือล้าสมัยแต่อย่างใด

-   ที่ดิน อาคาร และอุปกรณ์สุทธิ 781.70 ล้านบาทลดลงจากปีก่อน 22.71
    ล้านบาทโดยบริษัทฯมีการลงทุนในอาคารและส่วนประกอบและเครื่องมือทางการแพทย์อย่างต่อเนื่องเพื่อเพิ่มศักยภาพในการให้บริการและรองรับโอกาสในการเติบโตในอนาคตโดยในปี
    2560 มีมูลค่าเงินลงทุนเป็นจำนวน 35.74
    ล้านบาททั้งนี้บริษัทฯมีค่าเสื่อมราคาในระหว่างปีเท่ากับ 58.09 ล้านบาท

-   สินทรัพย์ไม่มีตัวตนสุทธิ 36.91 ล้านบาท เพิ่มขึ้นจากปีก่อน 2.59 ล้านบาท
    เนื่องจากการลงทุนเพิ่มเติมในระบบซอฟแวร์คอมพิวเตอร์ที่อยู่ในระหว่างติดตั้งและเริ่มดำเนินการตั้งแต่
    1 มกราคม 2560

หนี้สินและแหล่งที่มาของเงินทุน

ความเหมาะสมของโครงสร้างเงินทุน

  โครงสร้างทางการเงินของบริษัทฯอยู่ในเกณฑ์ที่แข็งแกร่ง
  โดยอัตราส่วนหนี้สินรวมต่อส่วนของผู้ถือหุ้น ณ วันที่ 31 ธันวาคม 2560 และ 2559 เท่ากับ
  0.21 เท่าและ 0.19 เท่า ตามลำดับ
  ซึ่งบริษัทฯยังคงนโยบายจัดการและควบคุมโครงสร้างทางการเงินที่รัดกุมโดยยังคงรักษาอัตราส่วนทางการเงินและสภาพคล่องอยู่ในระดับที่เหมาะสม

หนี้สิน

  บริษัทฯ
  อยู่ในภาวะปลอดหนี้เงินกู้ยืมทั้งระยะสั้นและระยะยาวหนี้สินส่วนใหญ่ที่มีเกิดจากเจ้าหนี้การค้าซึ่งก็ได้รับการชำระเงินตรงเวลาเสมอ
  ส่วนหนี้สินไม่หมุนเวียนของบริษัทฯ เป็นการประมาณหนี้สินผลประโยชน์พนักงานภายหลังเกษียณอายุ
  จำนวน 41.63 ล้านบาทและหนี้สินภาษีเงินได้รอการตัดบัญชี จำนวน 18.98 ล้านบาท

ส่วนของผู้ถือหุ้น

  ณ วันที่ 31 ธันวาคม 2560 และ 2559 บริษัทฯ มีส่วนของผู้ถือหุ้นจำนวน 1,456.17 ล้านบาท
  และ 1,433.68 ล้านบาท ตามลำดับ ซึ่งส่วนของผู้ถือหุ้นของบริษัทฯ เพิ่มขึ้นอย่างต่อเนื่อง
  โดยสาเหตุหลักมาจากการที่บริษัทฯ สามารถทำกำไรได้มาโดยตลอด

สภาพคล่องและความเพียงพอของเงินทุน

กระแสเงินสด

  ณ วันที่ 31 ธันวาคม 2560 บริษัทฯ มีเงินสดและรายการเทียบเท่าเงินสดสุทธิจำนวน 273.75
  ล้านบาท โดยมีเงินสดและรายการเทียบเท่าเงินสด ณ ต้นปี เท่ากับ 192.83 ล้านบาท และ
  เงินสดและรายการเทียบเท่าเงินสด ณ สิ้นปี เท่ากับ 466.58 ล้านบาท
  โดยมีรายละเอียดการได้มาและการนำไปใช้ของกระแสเงินสด ดังนี้

-   กระแสเงินสดสุทธิรับจากกิจกรรมดำเนินงาน 191.25 ล้านบาท ลดลงจากปีก่อน75.89
    ล้านบาท เนื่องจากกำไรที่ลดลง 54.67 ล้านบาท และ หนี้สินหมุนเวียนอื่นเพิ่มขึ้น 14.26
    ล้านบาท

-   กระแสเงินสดสุทธิรับจากกิจกรรมลงทุน 176.68 ล้านบาท เพิ่มขึ้นจากปีก่อน368.62 ล้านบาท
    เกิดจากการครบกำหนดไถ่ถอนเงินลงทุนในกองทุนรวมตราสารหนี้ต่างประเทศ

-   กระแสเงินสดสุทธิใช้ไปจากกิจกรรมจัดหาเงิน 94.18 ล้านบาท เพิ่มขึ้นจากปีก่อน 11.96
    ล้านบาท เกิดจากการจ่ายเงินปันผลของบริษัทฯ

อัตราส่วนสภาพคล่องที่สำคัญ

  ในปี 2560 และ 2559 บริษัทฯ มีอัตราส่วนสภาพคล่อง (Current Ratio )อยู่ที่ 3.23 เท่า
  และ 3.22 เท่า ตามลำดับ ในขณะที่มีอัตราส่วนสภาพคล่องหมุนเร็ว (Quick Ratio) อยู่ที่
  3.04 เท่า และ 3.06 เท่า ตามลำดับทั้งนี้เมื่อพิจารณาจากอัตราส่วนสภาพคล่องประเภทต่างๆ
  พบว่า สภาพคล่องของบริษัทฯ อยู่ในเกณฑ์ที่ดี
  แสดงถึงศักยภาพในการชำระภาระผูกพันระยะสั้นได้เป็นอย่างดี

  ภาระผูกพันด้านหนี้สิน และการบริหารจัดการภาระนอกงบดุล

  ณ วันที่ 31 ธันวาคม 2560 บริษัทฯ
  มีภาระผูกพันจากหนังสือค้ำประกันของธนาคารพาณิชย์แห่งหนึ่ง โดยใช้เงินฝากประจำของบริษัทฯ
  เป็นหลักประกันการใช้ไฟฟ้าต่อการไฟฟ้าส่วนภูมิภาค และหลักประกันต่อสำนักงานประกันสังคม
  ในวงเงินรวม 23.06 ล้านบาท
  ภาระผูกพันที่เกี่ยวกับรายจ่ายฝ่ายทุนประกอบด้วยภาระผูกพันสัญญาค่าก่อสร้างปรับปรุงอาคารและติดตั้งซื้ออุปกรณ์และเครื่องมือทางการแพทย์จำนวน
  12.43 ล้านบาท และสัญญาเช่าดำเนินงานเครื่องคอมพิวเตอร์พร้อมอุปกรณ์ประกอบการใช้งาน
  มีอายุของสัญญา 3 ปีมีเงินขั้นต่ำที่ต้องจ่ายในอนาคตภายใต้สัญญา จำนวน 1.38 ล้านบาท

  ปัจจัยและอิทธิพลหลักที่อาจมีผลกระทบต่อการดำเนินการหรือฐานะทางการเงินในอนาคต

  การแข่งขันทางธุรกิจยังคงมีแนวโน้มที่จะรุนแรงขึ้นต่อไปในอนาคต
  คู่แข่งจากภาคเอกชนที่ขยายเข้ามาธุรกิจโรงพยาบาลในรูปแบบการสร้างเครือข่ายพันธมิตรทางธุรกิจและการควบรวมกิจการมากขึ้นในขณะที่โรงพยาบาลภาครัฐได้มีการปรับตัวยกระดับการให้บริการเช่นกันทำให้บริษัทฯมีการพัฒนาคุณภาพทั้งในด้านการรักษาที่มุ่งเน้นคลินิคเฉพาะทาง
  (Clinic Excellent) ที่ได้ตามมาตรฐาน Joint Commission International (JCI)
  และยกระดับการบริการให้ลูกค้าประทับและเลือกใช้บริการกับทางบริษัทฯให้ดีอย่างต่อเนื่อง
  อีกทั้งพฤติกรรมผู้บริโภคมีแนวโน้มในการใช้บริษัทประกันสุขภาพต่างๆเพิ่มขึ้น
  อันเป็นความท้าทายของโรงพยาบาลเอกชล

  ปัจจุบันธุรกิจโรงพยาบาลภายในประเทศทุกแห่งยังประสบกับปัญหาการขาดแคลนบุคลากรทางการแพทย์และพยาบาลซึ่งการผลิตบุคลากรดังกล่าวต้องพึ่งพาภาครัฐเป็นหลัก
  ทำให้บริษัทฯ
  ต้องแข่งขันกับผู้ประกอบการรายอื่นในการรักษาบุคลากรที่มีความรู้ความชำนาญให้อยู่กับบริษัทฯ
  ส่งผลให้ต้นทุนในการดำเนินงานของบริษัทฯ เพิ่มขึ้นอย่างต่อเนื่อง
  จากการปรับอัตราเงินเดือนค่าครองชีพ รวมทั้งสวัสดิการอื่นๆ
  อย่างไรก็ตามโรงพยาบาลมีมาตรฐานกำหนดค่าตอบแทนสวัสดิการให้ใกล้เคียงกับธุรกิจโรงพยาบาลในพื้นที่ใกล้เคียงอีกทั้งโรงพยาบาลมีระบบการประเมินที่ชัดเจนยุติธรรม
  กับบุคลากรของโรงพยาบาล

  จากภาวะเศรษฐกิจปัจจุบันที่ฟื้นตัวค่อนข้างช้าและค่าครองชีพที่สูงขึ้นทำให้บริษัทฯมีจำนวนคนไข้ประกันสังคมมาใช้บริการมากขึ้น
  ส่งผลให้ค่าใช้จ่ายการรักษาพยาบาลโดยรวมของคนไข้ประกันสังคมคาดว่าจะมีการปรับตัวสูงขึ้น
  โดยในขณะที่รายได้ค่าบริการทางการแพทย์เหมาจ่ายที่บริษัทฯ
  ได้รับจากสำนักประกันสังคมเป็นอัตราคงที่ตามจำนวนผู้ประกันตนที่ลงทะเบียนไว้
  ซึ่งอาจไม่สัมพันธ์กับการเพิ่มขึ้นของอัตราการให้บริการของผู้มาใช้บริการที่ส่งผลต่อต้นทุนที่สูงขึ้น
  จึงนับเป็นอีกปัจจัยหนึ่งที่อาจส่งผลกระทบต่อผลประกอบการของโรงพยาบาล